[{"text_idx": "#000005", "text": "Bu Trac Cymru yn gweithio i sicrhau y bydd traddodiadau gwerin Cymru yn parhau i gael eu trysori gan y genedl trwy gefnogi datblygiad cerddorion ifanc a dathlu\u2019r artistiaid hynny sydd eisoes yn rhagori wrth eu crefft. Yn ddiweddar, bu\u2019n destun cyffro i ni gyflawni ein huchelgais o sefydlu digwyddiad gwobrwyo uchel ei broffil i ddwyn y sylw mwyaf posib at dalentau gorau ein gwlad."}, {"text_idx": "#000006", "text": "Does dim byd tebyg i wobr, neu hyd yn oed enwebiad, am dynnu sylw at ansawdd. Dros gyfnod o nifer o flynyddoedd buom yn trafod y syniad o seremoni Gwobrau Gwerin cenedlaethol i Gymru gyda Frank Hennessy, y darlledwr cenedlaethol, ac un o Noddwyr pwysig Trac Cymru. Yn 2019 llwyddom i wneud hynny o\u2019r diwedd \u2013 ac am noson! Mewn digwyddiad gorlawn yng Nghanolfan Mileniwm Cymru, Caerdydd, roedd y gwobrau yn ddathliad o\u2019r holl berfformwyr proffesiynol talentog yn sin gerddoriaeth werin a thraddodiadol Cymru."}, {"text_idx": "#000008", "text": "Cafodd digwyddiad Gwobrau Gwerin Cymru ei gydlynu mewn partneriaeth gan Trac Cymru, BBC Radio Wales a Radio Cymru, Cyngor Celfyddydau Cymru a rhai ffigyrau amlwg ym myd cerddoriaeth werin Cymru. Dewiswyd yr enillwyr o restr hir a luniwyd gan banel yn cynrychioli trefnwyr clybiau a gwyliau gwerin, cerddorion ifanc, cynheiliaid y traddodiad, gohebwyr a darlledwyr o fyd cerddoriaeth, hyrwyddwyr, ymgyrchwyr gwerin a selogion y sin."}, {"text_idx": "#000009", "text": "Gellir dod o hyd i\u2019r holl enillwyr, y rhai oedd ar y rhestrau byrion, a rhagor o wybodaeth am y gwobrau yma"}, {"text_idx": "#000010", "text": "Wrth i fyd y celfyddydau perfformio gychwyn adfer yn sgil Covid, rydym eisoes yn cynllunio Gwobrau 2023 \u2013 gyda mwy nac erioed o fewnbwn gan y sin werin a\u2019r cyhoedd. Rydym yn chwilio am nawdd ar gyfer y digwyddiad, gan gynnwys gwobrau unigol, felly cysylltwch am fwy o fanylion os hoffech gefnogi\u2019r fenter genedlaethol werthfawr hon."}, {"text_idx": "#000011", "text": "Oherwydd y coronafeirws, rhoddwyd taw ar ein cynlluniau ar gyfer dathlu\u2019r garreg filltir bwysig o gyrraedd pen-blwydd Trac Cymru yn 21 oed yn 2021, ond rydym wedi parhau gyda\u2019n nod o gefnogi mwy nac erioed o bobl i ddatblygu eu cysylltiad arbennig eu hunain gyda\u2019n cerddoriaeth genedlaethol anhygoel. Cefnogwch ni trwy rannu\u2019r straeon hyn a\u0302\u2019ch ffrindiau neu gydweithwyr, ac ymunwch a\u0302 ni trwy rannu eich atgofion hapus eich hunain am gerddoriaeth werin Cymru ar y cyfryngau cymdeithasol gyda\u2019r hashnod #TRAC21. Gallwch hefyd ein helpu i ariannu ein gwaith trwy gyfrannu heddiw."}]